CELEX: 32022D0714
Language: et
Date: 2022-05-05 00:00:00
Title: Komisjoni rakendusotsus (EL) 2022/714, 5. mai 2022, millega lubatakse Belgial, Bulgaarial, Küprosel, Leedul, Madalmaadel ja Soomel postisaadetistes sisalduva kauba puhul kasutada impordikontrollisüsteemi 2 jaoks ette nähtud teabe vahetamiseks ja säilitamiseks muid vahendeid kui elektroonilised andmetöötlusvahendid (teatavaks tehtud numbri C(2022) 2760 all) (Ainult bulgaaria-, hollandi-, kreeka-, leedu-, prantsus-, rootsi- ja soomekeelne tekst on autentsed) (EMPs kohaldatav tekst)

10.5.2022   
               
               
                  ET
               
               
                  Euroopa Liidu Teataja
               
               
                  L 133/28
               
            
         KOMISJONI RAKENDUSOTSUS (EL) 2022/714,
         5. mai 2022,
         millega lubatakse Belgial, Bulgaarial, Küprosel, Leedul, Madalmaadel ja Soomel postisaadetistes sisalduva kauba puhul kasutada impordikontrollisüsteemi 2 jaoks ette nähtud teabe vahetamiseks ja säilitamiseks muid vahendeid kui elektroonilised andmetöötlusvahendid
         
            
               (teatavaks tehtud numbri C(2022) 2760 all)
            
         
         (Ainult bulgaaria-, hollandi-, kreeka-, leedu-, prantsus-, rootsi- ja soomekeelne tekst on autentsed)
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (1) eriti selle artikli 6 lõiget 4 koostoimes artikli 8 lõikega 2,
         olles konsulteerinud tolliseadustiku komiteega
         ning arvestades järgmist:
         
                     (1)
                  
                  
                     Määruse (EL) nr 952/2013 artikli 6 lõikes 1 on sätestatud, et kogu teabevahetus tolliasutuste vahel ning ettevõtjate ja tolliasutuste vahel ning sellise teabe säilitamine, nagu on nõutav tollialaste õigusaktidega, peab toimuma elektroonilisi andmetöötlusvahendeid kasutades.
                  
               
                     (2)
                  
                  
                     Määruse (EL) nr 952/2013 artikli 6 lõikega 4 on ette nähtud, et erandjuhtudel võimaldatakse ühel või mitmel liikmesriigil teha erandeid elektrooniliste andmetöötlusvahendite kasutamisest teabe vahetamiseks ja säilitamiseks, kui erand on põhjendatud seda taotleva liikmesriigi konkreetse olukorraga ja antakse konkreetseks ajavahemikuks.
                  
               
                     (3)
                  
                  
                     Komisjoni rakendusotsusega (EL) 2019/2151 (2) kehtestati liidu tolliseadustikuga ette nähtud elektrooniliste süsteemide väljaarendamise ja kasutuselevõtmise tööprogramm (edaspidi „tööprogramm“). Tööprogrammis on loetletud väljaarendatavad elektroonilised süsteemid ja kuupäevad, mil need süsteemid eeldatavasti kasutusele võetakse. Tööprogrammis on kindlaks määratud impordikontrollisüsteemi 2 (edaspidi „ICS2“) rakendamine ja kasutuselevõtu kuupäevad vastavalt määruse (EL) nr 952/2013 artikli 6 lõikele 1, artiklitele 16, 46, 47 ja 127–132.
                  
               
                     (4)
                  
                  
                     Tööprogrammi kohaselt pidid liikmesriigid olema alates 15. märtsist 2021 valmis võtma kasutusele ICS2, et koguda õhuteed pidi veetavate kaupade kohta sisenemise ülddeklaratsioone postiettevõtjatelt ja kullerfirmadelt, ning nad pidid andma ettevõtjatele võimaluse süsteemiga liituda ja esitada sisenemise ülddeklaratsioonid selle süsteemi kaudu 1. oktoobriks 2021.
                  
               
                     (5)
                  
                  
                     Vastavalt määruse (EL) nr 952/2013 artiklile 127 ja komisjoni rakendusmääruse (EL) 2015/2447 (3) artikli 183 lõike 1 punktile c peavad liidus asutatud postiettevõtjad esitama ICS2 kaudu sisenemise ülddeklaratsioonid alates 1. oktoobrist 2021.
                  
               
                     (6)
                  
                  
                     Liidu postiettevõtjad, kes saavad posti liiduvälistelt postiettevõtjatelt, sõltuvad elektrooniliste eelandmete õigeaegsel kogumisel ja vahetamisel kõnealustest ettevõtjatest, et täita rakendusmäärusest (EL) 2015/2447 tulenevaid kohustusi. Teatavate kolmandate riikide postiettevõtjad ei ole siiski veel tehniliselt valmis täitma elektroonilise eelteabe kogumise ja rahvusvahelise vahetamise nõudeid, mida kohaldatakse nende suhtes Ülemaailmse Postiliidu konventsiooni alusel. Seetõttu ei kogu nad ikka veel täielikult või osaliselt elektroonilisi andmeid ega edasta neid liidus asutatud postiettevõtjatele. Liidu postiettevõtjad võiksid selle asemel tollideklaratsiooni jaoks kogutud andmeid taaskasutada ja edastada need andmed ICS2-le automaatse protsessi kaudu. Siiski ei ole kõik liidu postiettevõtjad sellist automaatset taaskasutamisprotsessi kehtestanud.
                  
               
                     (7)
                  
                  
                     Kuna teatavatelt kolmandates riikides asuvatelt postiettevõtjatelt puuduvad elektroonilised eelandmed, mis on tavaliselt tollivormil sisalduvad saabumis- või laadimiseelse deklaratsiooni andmed, peavad liidus asutatud postiettevõtjad postisaadetiste füüsilise saabumise ajal andmed käsitsi ICS2 sisestama, kui nad ei ole kehtestanud automaatset protsessi tollideklaratsiooni jaoks kogutud andmete taaskasutamiseks ja edastamiseks ICS2-le, kooskõlas määruse (EL) nr 952/2013 artikli 139 lõikega 5. Kui selline manuaalne sisestamine puudutab postisaadetiste suurt osakaalu, võib see põhjustada märkimisväärseid häireid rahvusvahelises postitarneahelas.
                  
               
                     (8)
                  
                  
                     Hoolimata kohustusest esitada sisenemise ülddeklaratsiooni andmed elektrooniliselt kõigi postisaadetiste kohta alates 1. oktoobrist 2021, oli Belgia, Bulgaaria, Küprose, Leedu, Madalmaade ja Soome tolliasutustelt saadud teabe kohaselt selliste postisaadetiste maht, mille kohta puuduvad elektroonilised eelandmed sisenemise ülddeklaratsioonide esitamiseks ICS2 kaudu, kõnealustes liikmesriikides suurem kui 15 % käesoleva otsuse kohaldamise kuupäevale eelnenud kuu jooksul saadud postisaadetiste koguarvust. See tekitab häireid ja kitsaskohti seoses neisse liikmesriikidesse posti teel saabuvate kaupade liikumisega, hoolimata nende liikmesriikide jätkuvatest jõupingutustest täita õiguslikke kohustusi seoses ICS2ga seotud andmete elektroonilise vahetamisega.
                  
               
                     (9)
                  
                  
                     Need erandlikud asjaolud, mis on tingitud liiduväliste postiettevõtjate süsteemide tehnilise valmisoleku puudumisest, õigustavad määruse (EL) nr 952/2013 kohaseid eranditaotlusi, mille Bulgaaria, Küpros ja Leedu esitasid 21. detsembril 2021, Madalmaad 23. detsembril 2021, Belgia 5. jaanuaril 2022 ja Soome 14. jaanuaril 2022. Sellised erandid peaksid ajutiselt võimaldama kõnealustel liikmesriikidel kasutada muid vahendeid kui elektroonilised andmetöötlusvahendid sellise postisaadetistes sisalduva kaubaga seotud teabe vahetamiseks ja säilitamiseks, mille kohta liiduvälised postiettevõtjad ei edasta liidu postiettevõtjatele elektroonilisi eelandmeid ja mille puhul liidu postiettevõtjad ei saa ICS2 kaudu sisenemise ülddeklaratsioonide esitamiseks tollideklaratsioonide andmeid taaskasutada.
                  
               
                     (10)
                  
                  
                     Käesoleva otsuse rakendamisel peavad Belgia, Bulgaaria, Küprose, Leedu, Madalmaade ja Soome tolliasutused teavitama komisjoni ühe kuu jooksul pärast käesoleva otsuse teatavakstegemist oma postiettevõtjate edusammudest postisaadetiste sisenemise ülddeklaratsioonide ICS2 kaudu esitamisel.
                  
               
                     (11)
                  
                  
                     Kuna kohustus esitada sisenemise ülddeklaratsiooni andmed elektrooniliselt kõigi postisaadetiste kohta jõustus 1. oktoobril 2021, tuleks käesolevat otsust kohaldada tagasiulatuvalt alates sellest kuupäevast kuni 30. juunini 2022,
                  
               ON VASTU VÕTNUD KÄESOLEVA OTSUSE:
         
            Artikkel 1
            Erandina määruse (EL) nr 952/2013 artikli 6 lõikest 1 võivad Belgia, Bulgaaria, Küprose, Leedu, Madalmaade ja Soome tolliasutused lubada oma postiettevõtjatel esitada postisaadetistes sisalduva kauba kohta sisenemise ülddeklaratsiooni, kasutades teabe vahetamise ja säilitamise vahendeid, mis ei ole elektroonilised andmetöötlusvahendid, kui on täidetud kõik järgmised tingimused:
            
                        a)
                     
                     
                        postiettevõtja, kelle asukoht on väljaspool liidu tolliterritooriumi ja kes osutab Ülemaailmse Postiliidu konventsiooniga reguleeritavaid rahvusvahelisi teenuseid, ei ole selle kauba kohta edastanud elektroonilisi eelandmeid;
                     
                  
                        b)
                     
                     
                        asjaomaste postisaadetiste maht ületas 15 % käesoleva otsuse kohaldamise kuupäevale eelnenud kuu jooksul saadud postisaadetiste koguarvust;
                     
                  
                        c)
                     
                     
                        kui asjaomane liikmesriik lubab kasutada muid vahendeid kui eespool nimetatud elektroonilised andmetöötlusvahendid, ei ole riigi postiettevõtjal veel tehnilist suutlikkust taaskasutada ja edastada impordikontrollisüsteemile (ICS2) vabasse ringlusse lubamise tollideklaratsiooni jaoks kogutud andmeid.
                     
                  
         
            Artikkel 2
            Belgia, Bulgaaria, Küprose, Leedu, Madalmaade ja Soome tolliasutused teavitavad komisjoni ühe kuu jooksul alates käesoleva otsuse teatavakstegemisest edusammudest, mida riiklikud postiettevõtjad on teinud alates käesoleva otsuse kohaldamise kuupäevast, et esitada tollile ICS2 kaudu postisaadetistes sisalduva kauba sisenemise ülddeklaratsiooni andmed.
         
         
            Artikkel 3
            Käesolev otsus on adresseeritud Belgia Kuningriigile, Bulgaaria Vabariigile, Küprose Vabariigile, Leedu Vabariigile, Madalmaade Kuningriigile ja Soome Vabariigile.
            Seda kohaldatakse ajavahemikul 1. oktoobrist 2021 kuni 30. juunini 2022.
         
         
            Brüssel, 5. mai 2022
            
               
                  Komisjoni nimel
               
               
                  komisjoni liige
               
               Paolo GENTILONI
            
         
         
            (1)  ELT L 269, 10.10.2013, lk 1.
         
            (2)  Komisjoni 13. detsembri 2019. aasta rakendusotsus (EL) 2019/2151, millega kehtestatakse liidu tolliseadustikus sätestatud elektrooniliste süsteemide väljaarendamise ja kasutuselevõtmise tööprogramm (ELT L 325, 16.12.2019, lk 168).
         
            (3)  Komisjoni 24. novembri 2015. aasta rakendusmäärus (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad (ELT L 343, 29.12.2015, lk 558).